CELEX: 32019D0623
Language: da
Date: 2019-04-16 00:00:00
Title: Kommissionens gennemførelsesafgørelse (EU) 2019/623 af 16. april 2019 om forlængelse af foranstaltningen truffet af Belgiens føderale offentlige tjeneste for folkesundhed, sikkerhed i fødevarekæden og miljø med henblik på tilladelse til tilgængeliggørelse på markedet og anvendelse af det biocidholdige produkt Phostoxin, jf. Europa-Parlamentets og Rådets forordning (EU) nr. 528/2012 (meddelt under nummer C(2019) 2828)

23.4.2019   
               
               
                  DA
               
               
                  Den Europæiske Unions Tidende
               
               
                  L 108/31
               
            
         KOMMISSIONENS GENNEMFØRELSESAFGØRELSE (EU) 2019/623
         af 16. april 2019
         om forlængelse af foranstaltningen truffet af Belgiens føderale offentlige tjeneste for folkesundhed, sikkerhed i fødevarekæden og miljø med henblik på tilladelse til tilgængeliggørelse på markedet og anvendelse af det biocidholdige produkt Phostoxin, jf. Europa-Parlamentets og Rådets forordning (EU) nr. 528/2012
         
            
               (meddelt under nummer C(2019) 2828)
            
         
         (Kun den franske og den nederlandske udgave er autentiske)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 55, stk. 1, tredje afsnit, og
         ud fra følgende betragtninger:
         
                     (1)
                  
                  
                     Den 30. maj 2018 vedtog Belgiens føderale offentlige tjeneste for folkesundhed, sikkerhed i fødevarekæden og miljø (i det følgende benævnt »den belgiske kompetente myndighed«) en afgørelse i overensstemmelse med artikel 55, stk. 1, første afsnit, i forordning (EU) nr. 528/2012 med henblik på tilladelse indtil den 7. december 2018 til tilgængeliggørelse på markedet og anvendelse på Zaventem lufthavns område af det biocidholdige produkt Phostoxin som et biocidholdigt produkt af produkttype 20 til bekæmpelse af kaniner (»foranstaltningen«). Den belgiske kompetente myndighed gav Kommissionen og de øvrige medlemsstaters kompetente myndigheder meddelelse om foranstaltningen og begrundelsen herfor, jf. artikel 55, stk. 1, andet afsnit, i nævnte forordning.
                  
               
                     (2)
                  
                  
                     Ifølge oplysningerne fra den belgiske kompetente myndighed var foranstaltningen nødvendig med henblik på at beskytte folkesundheden, da kaninerne på lufthavnens område kan bringe transporten af passagerer og mere generelt lufttransporten i fare. Kaninernes huler kan underminere lufthavnens start- og landingsbaner. Derudover tiltrækker kaninerne rovfugle, som kan blive fanget i flyenes motor eller kollidere med flyene, hvilket kan beskadige motoren eller andre af flyets komponenter.
                  
               
                     (3)
                  
                  
                     Phostoxin indeholder aluminiumphosphid, som udskiller phosphin som et aktivstof, der er godkendt til anvendelse i biocidholdige produkter af produkttype 14 (rodenticider), 18 (insekticider) og 20 (produkter til bekæmpelse af andre hvirveldyr) som defineret i bilag V til forordning (EU) nr. 528/2012. Phostoxin er godkendt i Belgien som et biocidholdigt produkt af produkttype 18, mens anvendelsen mod kaniner indebærer, at det anvendes som produkttype 20.
                  
               
                     (4)
                  
                  
                     Den 12. oktober 2018 modtog Kommissionen i overensstemmelse med artikel 55, stk. 1, tredje afsnit, i forordning (EU) nr. 528/2012 en begrundet anmodning fra de belgiske myndigheder om forlængelse af foranstaltningen. Grundlaget for den begrundede anmodning var betænkeligheder ved, at kaninerne fortsat kan bringe luftfartsikkerheden i fare, og argumentet om, at Phostoxin er afgørende for effektivt at kunne bekæmpe kaninerne på lufthavnens område. Ifølge oplysningerne fra den belgiske kompetente myndighed er ingen biocidholdige produkter godkendt som produkttype 20 (produkter til bekæmpelse af andre hvirveldyr) i Belgien, og alternative metoder til bekæmpelse af kaniner på lufthavnens område, for eksempel skydning, er ikke hensigtsmæssige i forhold til områdets særlige forhold. Den belgiske kompetente myndighed indledte proceduren for at finde en permanent løsning for fremtidig anvendelse af Phostoxin ved gensidig anerkendelse af en godkendelse i øjeblikket udstedt i en anden medlemsstat i overensstemmelse med artikel 33 i forordning (EU) nr. 528/2012.
                  
               
                     (5)
                  
                  
                     Da mangel på passende bekæmpelse af kaniner på lufthavnens område kan bringe luftfartsikkerheden i fare, og da der ikke kan dæmmes op for faren ved anvendelse af andre midler end det biocidholdige produkt på Zaventem lufthavns område, bør den belgiske kompetente myndighed have mulighed for at forlænge foranstaltningen med højst 550 dage, der begynder dagen efter udløbsdatoen på den oprindelige periode på 180 dage, der blev tilladt ved den belgiske kompetente myndigheds afgørelse af 30. maj 2018, og på visse betingelser.
                  
               
                     (6)
                  
                  
                     Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
                  
               VEDTAGET DENNE AFGØRELSE:
         
            Artikel 1
            Belgien kan forlænge foranstaltningen med henblik på tilladelse til tilgængeliggørelse på markedet og anvendelse på Zaventem lufthavns område af det biocidholdige produkt Phostoxin som et biocidholdigt produkt af produkttype 20 til bekæmpelse af kaniner indtil den 9. juni 2020, forudsat at landet sikrer, at produktet kun anvendes af certificerede brugere og under tilsyn af den kompetente myndighed.
         
         
            Artikel 2
            Denne afgørelse er rettet til Kongeriget Belgien.
            Den anvendes fra den 8. december 2018.
         
         
            Udfærdiget i Bruxelles, den 16. april 2019.
            
               
                  På Kommissionens vegne
               
               Jyrki KATAINEN
               
                  Næstformand
               
            
         
         
            (1)  EUT L 167 af 27.6.2012, s. 1.